Talba għall-ħelsien " 'Mulej Alla ta' Iżrael, li tista' kollox, ruħ imnikkta u qalb imġarrba qegħdin jgħajtulek: Isma' u ħenn, Mulej, għax dnibna quddiemek. Int qiegħed fuq it-tron tiegħek għal dejjem u aħna bla heda qegħdin nintilfu. Mulej Alla ta' Iżrael, li tista' kollox, isma' t-talba tal-mejtin ta' Iżrael, ta' wlied dawk li dinbu kontrik, u ma semgħux il-kelma tal-Mulej, Alla tagħhom; għalhekk ġie fuqna dan it-tiġrib kollu. Tiftakarx fil-ħażen ta' missirijietna, imma f'din is-siegħa ftakar fil-qawwa tiegħek u fl-isem tiegħek. Għax int il-Mulej, Alla tagħna, u aħna nixtiequ nfaħħruk, Mulej; għax int nissilt f'qalbna l-biża' tiegħek biex tħajjarna nsejħu 'l ismek. Nixtiequ nfaħħruk f'dan l-eżilju tagħna, għax battalna qlubna mill-ħażen kollu ta' missirijietna, li dinbu kontrik. Ara, aħna llum għadna fl-eżilju fejn xerridtna bħala ħaġa ta' għajb, misħuta, ikkastigati għall-ħażen kollu ta' missirijietna li tbiegħdu mill-Mulej Alla tagħna.' " Fl-għerf tinsab is-salvazzjoni ta' Iżrael Isma', Iżrael, il-kmandamenti tal-ħajja, agħtu widen, tgħallmu l-għerf! Għala, Iżrael, għala tinsab f'art l-għedewwa tiegħek? Għala qiegħed tixjieħ f'art barranija? Għala int imniġġes mal-mejtin, magħdud fost dawk li jinżlu f'Qiegħ l-Art? Int twarrabt mill-għajn tal-għerf. Li kieku mxejt fit-triq ta' Alla, kont tkun tgħix fis-sliem għal dejjem! Tgħallem fejn hemm l-għaqal, fejn hemm il-qawwa, fejn hemm id-dehen, biex f'ħin wieħed tagħraf fejn hemm it-tul tal-għomor u t-tul tal-ħajja, fejn hemm id-dawl għall-għajnejn u s-sliem. Imma min kixef fejn jinsab l-għerf? U min daħal fl-imħażen tiegħu? Fejn huma l-prinċpijiet tal-ġnus, jew dawk li jimmansaw il-bhejjem li hawn fl-art? Jew dawk li jilagħbu bit-tajr tal-ajru, dawk li jaħżnu fidda u deheb, li fihom jafdaw il-bnedmin, u m'hemmx qjies għar-regħba tagħhom? Fejn huma dawk li jaħdmu l-fidda, u dejjem ħsiebhom fiha? Ebda ħjiel ma fadal ta' xogħolhom. Għebu, niżlu f'Qiegħ l-Art, u posthom ħaduh oħrajn. Oħrajn, żgħażagħ, raw id-dawl, u għammru fl-art, imma m'għarfux triq l-għerf. Dawn m'għarfux mogħdijietu, u anqas uliedhom ma laħquh, u tbiegħdu ħafna minn triqtu. Ma semgħux bih f'Kangħan , anqas feġġ f'Teman. Lanqas ulied Ħagar, li fittxew l-għerf ta' din l-art; in-neguzjanti ta' Merran u ta' Teman, dawk li jfasslu l-ħrejjef; u dawk li jfittxu l-għaqal, triq l-għerf ma sabuhiex u lanqas ħasbu f'mogħdijietu. Kemm hi kbira, Iżrael, dar Alla , kemm hu wiesa' l-imkien tal-ħakma tiegħu, wiesa' bla qjies, għoli bla tarf. Fiha għexu l-ġganti, magħrufin mill-qedem, nies twal, jinqalgħu għall-ġlied. Mhux lil dawn għażel Alla, mhux lilhom għarraf triq għerfu; inqerdu għax kienu nieqsa mill-għerf, intilfu minħabba bluhathom. Min qatt tala' s-sema u sabu, u niżżlu mis-sħab? Min qasam l-ibħra u sabu, u kisbu b'deheb l-aktar fin? Ħadd ma jaf it-triq li twassal għandu, ħadd ma jsib il-mogħdija tiegħu. Imma Dak li jaf kollox jaf fejn hu l-għerf, għax sabu hu bid-dehen tiegħu; Dak li ħejja l-art għal dejjem, li mlieha bil-bhejjem li jimxu fl-art; hu, li jibgħat id-dawl, u dan imur; isejjaħlu, u jisma' minnu mriegħed; jiddu l-kwiekeb għassiesa f'posthom, kollhom ferħana; Hu jsejħilhom, u huma jwieġbu: 'Hawn aħna'; jiddu ferħana għal dak li għamilhom. Dan hu Alla tagħna: ħadd ma joqgħod ħdejh! Hu sab it-triq kollha tal-għerf, u tah lil Ġakobb, il-qaddej tiegħu, u lil Iżrael, il-maħbub tiegħu. Imbagħad dan l-għerf deher fid-dinja u għammar fost il-bnedmin.